কাঁদছে চট্টগ্রামের মিরসরাই। কাঁদছে দেশের অগণিত মানুষ। গতকাল দুপুরে স্মরণকালের মর্মান্তিক সড়ক দুর্ঘটনায় ৪৬টি তরতাজা প্রাণ ঝরে যাওয়ায় শোকস্তব্ধ পুরো এলাকা। চলছে মাতম। একসঙ্গে এত শিশুর অপমৃত্যু জানামতে দেশের আর কোথাও ঘটেনি। গতকাল রাত ৮টায় স্থানীয় আবু তোরাব উচ্চ বিদ্যালয় মাঠে একসঙ্গে জানাজা হয়। এতে  স্থানীয়দের পাশাপাশি দূর-দূরান্ত থেকে লাখো মানুষ অংশ নিয়েছেন। পরে লাশগুলো স্বজনদের কাছে হস্তান্তর করা হয়েছে। দুর্ঘটনায় আহত ২৫ শিশুর চিকিত্সা চলছে বিভিন্ন হাসপাতালে।  চট্টগ্রাম ব্যুরো, কুমিল্লা প্রতিনিধি ও মিরসরাই সংবাদদাতা জানিয়েছেন, চট্টগ্রামের মিরসরাই উপজেলা সদর থেকে ফিরছিল ৭৫/৮০ স্কুলছাত্র। তারা সবাই উপজেলার আবু তোরাব এসএম সরকারি প্রাথমিক বিদ্যালয়, আবু তোরাব কামাল উদ্দিন চৌধুরী কলেজ, আবু তোরাব উচ্চ বিদ্যালয়, মায়ানি উচ্চ বিদ্যালয় ও মঘাদিয়া উচ্চ বিদ্যালয়ের শিক্ষার্থী। উপজেলা সদরে যাওয়ার উদ্দেশ্য-মিরসরাই  স্টেডিয়ামে বঙ্গবন্ধু শিশু-কিশোর ফুটবল টুর্নামেন্টের ইউনিয়ন পর্যায়ের প্রতিযোগিতায় নিজ নিজ দলকে সমর্থন জোগানো। সঙ্গে আনন্দ-উল্লাসে মেতে ওঠা। মঘাদিয়া আনজুমেন্নেছা সরকারি প্রাথমিক বিদ্যালয় বনাম আবু তোরাব এসএম সরকারি বিদ্যালয়ের নির্ধারিত খেলা শেষ। এবার যার যার বিদ্যালয়ে ফেরার পালা। দুপুর সাড়ে ১২টায় কোমলমতি ছাত্ররা চেপে বসে একটি ট্রাকে। সঙ্গে চলতে থাকে উল্লাস আর চেঁচামেচি। তাদের সঙ্গে যোগ দেয় ট্রাকের চালকও। গাড়ির গতি বাড়তে থাকে। এক পর্যায়ে দুপুর ১টায় বড় তাকিয়া-আবু তোরাব সড়কের চৈদালী এলাকায় পৌঁছার পর চালক নিয়ন্ত্রণ  হারিয়ে ফেলে। মুহূর্তের মধ্যে ট্রাকটি রাস্তার পাশে ১০ ফুট গভীর খাদে উল্টে পড়ে যায়। ট্রাকের চালক মফিজ উদ্দিন সুযোগ বুঝে পালিয়ে গেলেও ট্রাকটি উল্টে পড়ায় পানিতে পড়ে যায় ট্রাকের যাত্রী সব শিশু।  দুর্ঘটনার খবর পেয়ে এলাকাবাসী দৌড়ে গিয়ে উদ্ধার তত্পরতা শুরু করেন। কিন্তু হায়, তাদের হাতে একের পর এক উঠে আসতে থাকে অবুঝ শিশুর লাশ। এভাবে একে একে তারা ৩৫টি শিশুর লাশ উদ্ধার করেন। ঘটনার আধঘণ্টার মধ্যেই মিরসরাই থানা পুলিশ এসে পৌঁছলেও ফায়ার সার্ভিসের উদ্ধারকারী দলের আসতে আরও বিলম্ব ঘটে। পরে ফায়ার সার্ভিস কর্মীরা একটি র্যাকারসহ  ঘটনাস্থলে পৌঁছলে বিক্ষুব্ধ এলাকাবাসী তাদের গাড়ি ভাঙচুর ও কর্মীদের মারধর করে। এ সময় পুলিশ ও র্যাব পরিস্থিতি নিয়ন্ত্রণে আনে। পরে ফায়ার সার্ভিসের লোকজন র্যাকার দিয়ে টেনে ট্রাকটি উদ্ধার করেন। নৌবাহিনীর ডুবুরিরা খাদের পানিতে দীর্ঘ সময় তল্লাশি চালান। এ সময় আরও কয়েকটি শিশুর লাশ উদ্ধার করা হয়। এর আগে এলাকাবাসী ও পুলিশ বেশকিছু ছাত্রকে গুরুতর আহত অবস্থায় উদ্ধার করে হাসপাতালে পাঠান। পরে তাদের মধ্যে আরও কয়েকটি শিশু মারা যায়। রাত দশটা পর্যন্ত দুর্ঘটনায় মৃতের সংখ্যা ৪৬। প্রাণ হারানোদের বেশিরভাগই আবু তোরাব সরকারি  প্রাথমিক বিদ্যালয়, আবু তোরাব উচ্চ বিদ্যালয়, মায়ানি সরকারি প্রাথমিক বিদ্যালয়, আবু তোরাব মাদ্রাসা ও আবু তোরাব কলেজের শিক্ষার্থী বলে জানা গেছে। তবে এদের অধিকাংশের বাড়ি মায়ানি ও মগদিয়া গ্রামে।  দুর্ঘটনায় যেসব শিশুছাত্র প্রাণ হারিয়েছে তাদের মধ্যে রয়েছে- তারেক (১৫), আরিফ (১৫), ইফতেখার (১৭), সাইফুল (১৭), শামসুদ্দিন (১০), নয়ন (১০), রাজীব (১৪), মহিউদ্দিন (১০), শাহাদাত হোসেন (১১), আনন্দ (১০), মামুন (১২), রাজীব (১১), জুয়েল (১৪), তারেক (১৫), লিটন (১৩), তোফাজ্জেল (১২), টিটু (১৮), শুভ (১৪), সাজু (১৭), সাজ্জাদ (১৭), সমীর  (১২), আনোয়ার (১৫), মো. আরিফ (১৫), রনি (১৩), মো. বাকীউল্লাহ (১৪), শফি (১২), সুজন (১৫), আসিফ (১৫), রকিবুল ইসলাম (১৩), সাখাওয়াত হোসেন (১৬), ইমরান হোসেন (১৫), জাহেদ হোসেন (১৪), সুজন (১৩), শরিয়তউল্লাহ (১৩), আমিন শরিফ (১১), রিয়াজ রহমান (১১), শাহাদাত হোসেন (১১), খাইরুল ইসলাম (১৩), আবু তোরাব ফাজিল মাদ্রাসার ছাত্র জিল্লুর রহমান (১৪)। বাকিদের নাম তাত্ক্ষণিকভাবে জানা যায়নি।  উদ্ধার কাজে অংশ নেওয়া স্থানীয় যুবক মফিজ উদ্দিন জানান, দুর্ঘটনার পরপরই তিনিসহ বেশ কয়েকজন ঘটনাস্থলে উপস্থিত হয়ে উদ্ধার কাজ চালান। এসময় তারা ২০  ছাত্রের লাশ উদ্ধার করেন। উপজেলা স্বাস্থ্য কর্মকর্তা তবারক উল্যা বায়েজীদ জানান, হাসপাতালে নিয়ে আসার পথে ১৩ ছাত্র মারা যায়। স্থানীয় মাতৃকা হাসপাতালের চিকিত্সক জামশেদ আলম জানান, আহত অবস্থায় হাসপাতালে আনার পর ১১ ছাত্রকে চট্টগ্রাম মেডিকেল কলেজ হাসপাতালে পাঠিয়ে দেওয়া হয়।  আবু তোরাব উচ্চ বিদ্যালয়ের ছাত্র ইমরানের পিতা আবুল কাশেম কাঁদতে কাঁদতে বলেন, ইমরান প্রতিদিনের মতোই গতকাল বিদ্যালয়ে যায়। মিরসরাইয়ে খেলা দেখতে যাওয়ার কথা সে পরিবারের কাউকেই জানায়নি। এখন লাশ হয়ে বাড়ি ফিরেছে। আবুল কাশেমের বাড়িতেও চলছে শোকের মাতম।  প্রত্যক্ষদর্শীদের অভিযোগ, স্কুলের কোমলমতি শিশুদের ট্রাকের পেছনে গাদাগাদি করে তুলে নিয়ে দ্রুতগতিতে গাড়িটি চালাচ্ছিল হেলপার। আর সেজন্যই এমন মর্মান্তিক দুর্ঘটনা ঘটেছে।  দুর্ঘটনার খবর পেয়ে ঘটনাস্থলে ছুটে যান শিক্ষামন্ত্রী নুরুল ইসলাম নাহিদ, প্রাথমিক ও গণশিক্ষামন্ত্রী ডা. আফছারুল আমীন, পুলিশের এসপি মোরশেদ, রুহুল আমিন সিদ্দিকী, উপজেলা চেয়ারম্যান গিয়াস উদ্দিন, ভাইস চেয়ারম্যান ফেরদৌস হোসেন আরিফসহ উচ্চপদস্থ কর্মকর্তারা। প্রাথমিক ও গণশিক্ষামন্ত্রী জানাজায় অংশ নেওয়ার পর প্রধানমন্ত্রীর পক্ষ থেকে নিহতদের  প্রত্যেক পরিবারকে বিশ হাজার টাকা করে দেওয়ার ঘোষণা দেন।